Komission on määrä päättää ensi viikolla mahdollisista seuraamuksista Puolalle. Esillä on ollut myös artikla 7:n käynnistäminen, mikä voisi viedä maalta äänioikeuden EU-kokouksissa.

– Ei pitäisi tulla kenellekään yllätyksenä, että viimeisimmän kehityksen valossa olemme tulossa hyvin lähelle artikla 7:n laukaisemista, komission varapuheenjohtaja Frans Timmermans sanoi keskiviikkona Brysselissä.

(artikkeli jatkuu alla)

(artikkeli jatkuu alla)

Vielä on kuitenkin epävarmaa, saisiko komissio tuen toimenpiteelle kaikilta muilta 27 jäsenmaalta, mukaan lukien Puolan liittolaiselta Unkarilta.

Huoli alkoi 2015



Puolan kansallismielinen hallitus on koetellut EU:n yhteisiä arvoja ennenkin. Komissio on ollut huolestunut maan oikeuslaitoksesta siitä lähtien, kun vuonna 2015 parlamenttivaalit voittanut Laki ja oikeus -puolue käynnisti uudistukset.

– Viimeisimmät Puolan hallinnon toimet oikeusjärjestelmään ja tuomareihin liittyen suurentavat riskiä oikeusvaltioperiaatteen toteutumiselle.

Kyse ei ole Timmermansin mukaan vain Puolasta, vaan Puolan oikeusvaltion riippumattomuus koskettaa kaikkia EU-maita, maassa vierailevia ja siellä toimivia yrityksiä.

